Piedņestras prezidents

**Piedņestras Moldāvu Republikas prezidents** saskaņā ar starptautiski neatzītās un Pārdņestras reģionu kontrolējošās Piedņestras Moldāvu Republikas (PMR) Konstitūciju ir valsts vadītājs, PMR bruņoto spēku virspavēlnieks un galvenā valsts izpildvaras amatpersona. Piedņestras Moldāvu Republikas prezidents tiek ievēlēts tiešās, vispārējās vēlēšanās uz piecu gadu termiņu, un amatpersonai ir tiesības kandidēt atkārtoti uz vienu papildtermiņu.

Sākotnējais Piedņestras Moldāvu Republikas valsts vadītāja amats bija **Piedņestras Moldāvu PSR Pagaidu Augstākās Padomes priekšsēdētājs** (1990. gada 3. septembris — 29. novembris), vēlāk **Piedņestras Moldāvu PSR priekšsēdētājs** jeb **Republikas priekšsēdētājs** (1990. gada 29. novembris — 1991. gada 3. decembris), ko vēlāk nomainīja Piedņestras Moldāvu Republikas prezidenta amats.

Pašreizējais prezidents ir Vadims Krasnoseļskis, kurš amatu ieņem kopš 2016. gada 16. decembra. Viņš uzvarēja 2016. gada prezidenta vēlēšanās un tika atkārtoti pārvēlēts 2021. gada vēlēšanās.

## PMR prezidenta pilnvaras
Saskaņā ar Piedņestras Moldāvu Republikas Konstitūcijas 70.—71. pantu un likumu "Par grozījumiem un papildinājumiem PMR konstitūcijā", PMR prezidents:
# ir Piedņestras Moldāvu Republikas Konstitūcijas un likumu, cilvēka un pilsoņa tiesību un brīvību garants, nodrošina precīzu Konstitūcijas un likumu izpildi;
# veic pasākumus, lai aizsargātu Republikas suverenitāti, neatkarību un teritoriālo vienotību, nodrošina visu valdības struktūru koordinētu darbību un mijiedarbību;
# izstrādā valsts iekšpolitikas un ārpolitikas koncepciju un veic pasākumus tās īstenošanai;
# pārstāv Piedņestras Moldāvu Republikas intereses valsts iekšienē un starptautiskajās attiecībās;
# juridiski imūns;
# ir Piedņestras Moldāvu Republikas bruņoto spēku virspavēlnieks un veic visus juridiskos pasākumus, kuru mērķis ir stiprināt Republikas aizsardzības spējas
# Konstitūcijā paredzētajos gadījumos ievieš karastāvokli Piedņestras Moldāvu Republikas teritorijā, nekavējoties paziņojot par to PMR Augstākajai Padomei.

Piedņestras Moldāvu Republikas prezidents īsteno vispārējo vadību pār valsts varas un pārvaldes izpildinstitūcijām un nodrošina to mijiedarbību ar citām valsts varas iestādēm.

Piedņestras Moldāvu Republikas prezidentam ir tiesības apžēlot, viņš lemj par Piedņestras Moldāvu Republikas pilsonības un politiskā patvēruma piešķiršanas jautājumiem. PMR prezidentam ir pilnvaras iedibināt valsts apbalvojumus, goda un īpašos titulus, piešķirt valsts apbalvojumus, piešķirt Piedņestras Moldāvu Republikas goda titulus, augstākās militārās un īpašās dienesta pakāpes, augstākās kvalifikāciju šķiras un pakāpes.

Piedņestras Moldāvu Republikas prezidents:
# ar Augstākās Padomes piekrišanu ieceļ valdības priekšsēdētāju (premjerministru);
# ir tiesīgs vadīt valdības sēdes;
# lemj par valdības demisiju;
# iesniedz Augstākajai Padomei kandidatūru iecelšanai Centrālās bankas priekšsēdētāja amatā; izvirza jautājumu Augstākajai Padomei par Centrālās bankas priekšsēdētāja atbrīvošanu no amata;
# pēc valdības priekšsēdētāja priekšlikuma ieceļ amatā un atbrīvo no amata valdības priekšsēdētāja vietnieku, ministrus, pilsētu un rajonu valsts administrāciju vadītājus;
# iesniedz Augstākajai Padomei kandidātus iecelšanai Konstitucionālās, Augstākās un Šķīrējtiesas priekšsēdētāju amatos, kā arī Piedņestras Moldāvu Republikas ģenerālprokurora kandidatūru; iesniedz Augstākajai Padomei priekšlikumu par ģenerālprokurora atbrīvošanu no amata, ieceļ divus Konstitucionālās tiesas tiesnešus un citu tiesu tiesnešus;
# pieņem lēmumus par atsevišķu valdības locekļu atbrīvošanu no amata Konstitūcijā un likumā noteiktajos gadījumos un kārtībā;
# atlaiž Augstāko Padomi Piedņestras Moldāvu Republikas Konstitūcijā noteiktajos gadījumos un kārtībā;
# ieceļ un atbrīvo no amata Piedņestras Moldāvu Republikas bruņoto spēku augstāko vadību;
# apstiprina Piedņestras Moldāvu Republikas militāro doktrīnu;
# ieceļ un atbrīvo no amata Piedņestras Moldāvu Republikas prezidenta pilnvarotos pārstāvjus.

## Prezidentam noteikti ierobežojumi
Prezidents nedrīkst ieņemt citus algotus amatus, iesaistīties uzņēmējdarbībā vai citās darbībās, izņemot zinātnisko, pedagoģisko un citu radošo darbību, būt komerciālas organizācijas pārvaldes vai uzraudzības padomes loceklis, Augstākās Padomes deputāts vai citu Piedņestras Moldāvu Republikas pārstāvības institūciju loceklim. Uz visu amata pilnvaru termiņa laiku, valsts prezidents ir atstādināts no dalības politiskajās partijās un citās sabiedriskajās apvienībās, kas īsteno politiskus mērķus.

## Ievēlēšanas un pilnvaru izbeigšanas kārtība
Piedņestras Moldāvu Republikas prezidentu ievēl republikas pilsoņi, pamatojoties uz vispārējās, vienlīdzīgās, tiešās un aizklātās vēlēšanās. Par prezidentu var ievēlēt balsstiesīgo Piedņestras Moldāvu Republikas pilsoni, kurš nav jaunāks par 35 gadiem, ir bijis Piedņestras Moldāvu Republikas pilsonis vismaz 10 gadus un pastāvīgi dzīvo Republikas teritorijā.

Piedņestras Moldāvu Republikas prezidenta pilnvaru termiņš ir 5 gadi. Viena un tā pati persona nedrīkst ieņemt Piedņestras Moldāvu Republikas prezidenta amatu ilgāk par diviem termiņiem pēc kārtas.

Piedņestras Moldāvu Republikas prezidenta pilnvaras tiek izbeigtas pirms termiņa, ja viņš labprātīgi atkāpjas no amata, veselības apsvērumu dēļ ilgstoši nespēj īstenot viņam piešķirtās pilnvaras, nāves vai atcelšanas no amata gadījumā. Gadījumā, ja prezidents nevar vai nav spējīgs pildīt savas pilnvaras, PMR prezidenta pilnvaras īsteno PMR valdības priekšsēdētājs (premjerministrs).

## Piedņestras Moldāvu Republikas prezidentu uzskaitījums

## Piezīmes un atsauces

### Piezīmes

### Atsauces

## Ārējās saites